Хьэдисхэр
Къемэт махуэр апхуэдизкIэ шынагъуэщ, гузэвэгъуэщи, ар къыщысам деж ади, ани, къуэши, шыпхъуи, уеблэмэ, анэхэми я бынхэр къафIэIуэхужынукъым. Дэтхэнэ зыми къыфIэIуэхунур езым и щхьэ закъуэращ. Псори а махуэм щIэлъэIуэнур я щхьэ закъуэращ. Абыхэм зы цIыху закъуэ къахэкIынущ: «Ялыхь, си Iумэтым гущIэгъу къахуэщI», — жиIэу. Ар Мухьэмэд бегъымбарыращ.
ЦIыхуищым ялъагъунукъым жэнэтыр: фадэ ефэхэм, Iыхьлы зыбгынэхэм, Iэзэ зи фIэщ хъухэм.
ЛIыкIуэ лъапIэм (Тхьэм и нэфIыр зыщыхуам) жиIащ: «Си Iумэтхэм ящыщу хьэдис плIыщI зэзыгъащIэм, къемэт махуэм жраIэнущ: «УэркIэ жэнэтым и бжэ псори зэIухащ, узыхуей дыдэмкIэ дыхьэ».
Махуэ къэскIэ фэ къыфхуокIуэ мелыIычитI. Зым жеIэ: «Ялыхь, сэдэкъэ зытым и мылъкум берычэтыр хухэлъхьэ!» Адрейм жеIэ: «Ялыхь, зи мылъкум псапэ хэзымытыкIым и мылъкум кIуэдыр къыхуэгъакIуэ!»
Iуэхугъуэ гуэр влэжьыну иужь фыщихьэм деж фегупсыс: «Мухьэмэд бегъымбарыр дапхуэдэу пIэрэт мы Iуэхугъуэм зэрыбгъэдыхьэнур» — жыфIи.
ЛIыкIуэ лъапIэм (Тхьэм и нэфIыр зыщыхуам) жиIащ: «КъурIэн феджэ. Шэч хэлъкъым фэ фызэджа КъурIэныр Къемэт махуэм къызэрыфщхьэщыжынум».
